Vruntlike grote tovoren mit begheringhe veles gudes. Willet weten, erwerdighen heren, borghermeystere unde radmen der stad Revele, holden naburs unde guden gunnere, dat my berichtet heft eyn myner dener, gheheten Karl Niclisson, wo he in deme herveste nw negest vorleden hadde sinen knecht gesant in juwe stad Revele sin werff. Des wart tor sulven tiit sin knecht berovet unde beschedighet dar up juwer brugge in juwer vryen havene, so dat em ghenomen wart an golde unde an sulvere unde an anderen stukken, dat sik de summe lopt uppe 20 mrc. Rig., also he secht; darto wart desulve knecht toslaghen darsulves beyde blaw unde blodich, also jw desse brefforer Olaff Niglissone wol uterliker kan berichten wen ik jw darumme kan toscriven. Worumme bidde ik juwe erbaricheyt, guden vrundes, dat gy deme vorbenomeden Karle wesen behulpelik, dat eme liike sche vor unliik unde dat eme dat sine wedderwerde, dat sinem knechte in juwer vryen havene ghenomen wart. Wente ik unde de myne anders nicht mit jw unde den juwen weten wen leve unde vruntschop. Wat juwe erbaricheyt hiirby don wil, dar beghere ik juwe bescrevene antwarde van by dessem boden. Hiirmede bevele ik juwe erbaricheyt Gode almechtich to langhen salighen tiiden, to my to bedende also to juwem vrunde. Gescreven uppe Raseborgh des dinxedaghes na des hiilghen cruces daghe invencionis anno 33°. Otto Pogwisch ridder. Adress: Den erbaren, bescheydenen heren, den borghermesteren unde den radmanen der stad Revele, kome desse breff mit werdicheyt.